កូរ៉េ​ខាងជើង បាញ់​សាកល្បង​មីស៊ីល​ពីរ​គ្រាប់
ក្រសួង​ការពារ​ជាតិ​កូរ៉េ​ខាងត្បូង​បាន​បញ្ជាក់​ថា មីស៊ីល​ទាំង​ពីរ​គ្រាប់​នេះ​ត្រូវ​បាន​បាញ់​ចេញ​ពី​ខេត្ត South Hamgyong និង​ហោះ​បាន​ចម្ងាយ ៤៥០ គីឡូម៉ែត្រ ក្នុង​រយៈ​កម្ពស់ ៦០ គីឡូម៉ែត្រ។
ទីក្រុងសេអ៊ូល — ប្រទេសកូរ៉េខាងជើងបានធ្វើការសាកល្បងគ្រាប់ផ្លោងមីស៊ីលរយៈចម្ងាយខ្លីកាលពីព្រឹកថ្ងៃព្រហស្បតិ៍នេះ។ កូរ៉េខាងជើងបានបាញ់គ្រាប់ផ្លោងមីស៊ីលពីរគ្រាប់ធ្លាក់នៅខាងក្រៅដែនទឹកប្រទេសជប៉ុន។ នេះបើតាមការបញ្ជាក់របស់នាយករដ្ឋមន្ត្រីជប៉ុនលោក Yoshihide Suga។ ក្រសួងការពារជាតិកូរ៉េខាងត្បូងបានបញ្ជាក់ថា មីស៊ីលទាំងពីរគ្រាប់នេះត្រូវបានបាញ់ចេញពីខេត្ត South Hamgyong និងហោះបានចម្ងាយ ៤៥០ គីឡូម៉ែត្រ ក្នុងរយៈកម្ពស់ ៦០ គីឡូម៉ែត្រ។ លោកអនុសេនីយ៍ឯក Mike Kafka មន្ត្រីកិច្ចការសាធារណៈនៃទីបញ្ជាការតំបន់ឥណ្ឌូប៉ាស៊ីហ្វិករបស់សហរដ្ឋអាមេរិក បានបញ្ជាក់ក្នុងសេចក្តីថ្លែងការណ៍មួយថា មន្ត្រីសហរដ្ឋអាមេរិកបានដឹងអំពីការបាញ់សាកល្បងនេះ ហើយបានឃ្លាំមើលស្ថានការណ៍នេះ។ សេចក្តីថ្លែងការណ៍នោះបានបញ្ជាក់ថា៖ «សកម្មភាពនេះបង្ហាញអំពីការគំរាមកំហែងដែលបង្កឡើងដោយកម្មវិធីអាវុធខុសច្បាប់របស់កូរ៉េខាងជើងចំពោះប្រទេសជិតខាងនិងសហគមន៍អន្តរជាតិ។ ការតាំងចិត្តរបស់សហរដ្ឋអាមេរិកនៅក្នុងការការពារប្រទេសកូរ៉េខាងត្បូងនិងជប៉ុននៅតែរឹងមាំដដែល»។ នេះគឺជាការសាកល្បងគ្រាប់ផ្លោងមីស៊ីលលើកដំបូងរបស់កូរ៉េខាងជើងក្នុងរយៈពេលប្រហែលមួយឆ្នាំចុងក្រោយនេះ បើទោះបីជាប្រទេសនេះបានបាញ់គ្រាប់មីស៊ីលតូចៗជាងនេះកាលពីពេលថ្មីៗនេះក៏ដោយ។ ការបាញ់សាកល្បងរបស់កូរ៉េខាងជើងលើកនេះបានធ្វើឡើង នៅស្របពេលដែលរដ្ឋបាលរបស់ប្រធានាធិបតីសហរដ្ឋអាមេរិកលោក Joe Biden កំពុងស្ថិតនៅក្នុងដំណាក់កាលចុងក្រោយនៃការពិនិត្យឡើងវិញនូវគោលនយោបាយរបស់សហរដ្ឋអាមេរិកចំពោះប្រទេសកូរ៉េខាងជើង៕